ROZHODNUTIE KOMISIE
z 19. mája 2006,
ktorým sa ukončuje antisubvenčné konanie týkajúce sa dovozu určitých plastových vriec a vrecúšok s pôvodom v Malajzii a Thajsku
(2006/361/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2026/97 (1) (ďalej len „základné nariadenie“), a najmä na jeho článok 14,
po porade s poradným výborom,
keďže:
A. POSTUP
(1)
Komisia 30. júna 2005 oznámila, oznámením uverejneným v Úradnom vestníku Európskej únie (2) začatie antisubvenčného konania týkajúceho sa dovozu určitých plastových vriec a vrecúšok obsahujúcich najmenej 20 % polyetylénu s hrúbkou nepresahujúcou 100 mikrometrov, s pôvodom v Malajzii a Thajsku, zvyčajne zaradených pod kódmi KN ex 3923 21 00, ex 3923 29 10 a ex 3923 29 90, do Spoločenstva.
(2)
V ten istý deň Komisia oznámila začatie antidumpingového prešetrovania týkajúceho sa dovozu určitých plastových vriec a vrecúšok obsahujúcich najmenej 20 % polyetylénu s hrúbkou nepresahujúcou 100 mikrometrov, s pôvodom v Čínskej ľudovej republike, Malajzii a Thajsku.
(3)
Antisubvenčné konanie sa podľa článku 10 základného nariadenia začalo po podaní podnetu 18. mája 2005 tridsiatimi európskymi výrobcami určitých plastových vriec a vrecúšok (ďalej len „navrhovatelia“), ktorí predstavujú viac ako 25 % výroby týchto vriec a vrecúšok v Spoločenstve. Podnet obsahoval dôkaz prima facie o existencii subvencovania uvedeného výrobku a z toho vyplývajúcej značnej ujme, a tieto fakty boli považované za dostatočné na začatie konania.
(4)
O začatí konania Komisia oficiálne informovala orgány Malajzie a Thajska, vyvážajúcich výrobcov v Malajzii a Thajsku, dovozcov/obchodníkov a ich združenia, a používateľov, o ktorých je známe, že sa ich záležitosť týka, zástupcov príslušných vyvážajúcich krajín a navrhovateľov začatia konania. Zainteresované strany dostali príležitosť písomne oznámiť svoje stanoviská a požiadať o vypočutie v rámci lehoty stanovenej v oznámení o začatí konania.
B. STIAHNUTIE PODNETU
(5)
Navrhovatelia listom z 10. februára 2006 určeným Komisii oficiálne stiahli svoj podnet.
(6)
V súlade s článkom 14 ods. 1 základného nariadenia konanie možno ukončiť, ak bol podnet stiahnutý, pokiaľ by takéto ukončenie bolo v záujme Spoločenstva.
(7)
Komisia usúdila, že by sa súčasné konanie malo ukončiť, keďže prešetrovaním sa neobjasnili žiadne okolnosti, ktoré by poukázali na to, že takéto ukončenie nie je v záujme Spoločenstva. Zainteresované strany boli zodpovedajúcim spôsobom informované a dostali príležitosť vyjadriť sa. Neboli vznesené žiadne námietky.
(8)
Na základe uvedeného Komisia dospela k názoru, že antisubvenčné konanie týkajúce sa dovozu určitých plastových vriec a vrecúšok s pôvodom v Malajzii a Thajsku do Spoločenstva by sa malo ukončiť bez uloženia vyrovnávacích opatrení.
(9)
Opatrenia stanovené v tomto rozhodnutí sú v súlade so stanoviskom poradného výboru,
PRIJALA TOTO ROZHODNUTIE:
Jediný článok
Antisubvenčné konanie týkajúce sa dovozu určitých plastových vriec a vrecúšok obsahujúcich najmenej 20 % polyetylénu s hrúbkou nepresahujúcou 100 mikrometrov, s pôvodom v Malajzii a Thajsku, sa týmto ukončuje.
V Bruseli 19. mája 2006